**Melancolia sfârșitului de toamnă**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Pe strada mea sunt numai frunze moarte,

Copacii plâng, sunt pălmuiți de vânt,

Și stau la coadă pentru pașapoarte

Nemulțumiți de timp, guvernământ...

În geam îmi bate ploaia ca o cață

Și-n gara mea nu vine niciun tren,

Am savurat fărâma de dulceață

Ce-mi toarnă-n sânge pulberi de arsen.

E toamna fără tine îmbibată

În amintiri ce le-am pictat demult

Când nopțile erau de ciocolată

Și stelele ne fascinau ocult.

- Noiembrie-şi dezleagă herghelia

De armăsari nepotcoviţi şi suri

Ce la galop străbat melancolia

Şi-apoi se pierd, sălbatici, prin păduri.

Cât mi-aş dori să-i pot urma cu gândul,

S-ajung târziu, spre seară,-atunci când tu

Porţi visul meu în palme, dezmierdându-l...

Uimit ai fi şi poate-ai spune: “Nu!

Nu-i cu putinţă să te am aproape,

E doar un vis şi când mă voi trezi,

Vei dispărea...” Dar o să-ţi las pe pleoape

Sărutul meu ce-alungă nostalgii.

Ioan Grigoraș Liliana Trif